Трг Крајине
Трг Крајине је главни бањалучки трг. Трг је и мјесто окупљања Бањалучана поводом дочека Нове године, концерата, политичких скупова, прослављања успјеха спортиста, новогодишње манифестације Зимзоград, старт и циљ Бањалучког полумаратона ... На Тргу је постављен споменик Криви сат, као подсјетник на разорни земљотрес који је задесио овај град 1969. Поред споменика, тргом доминира робна кућа Боска, која је отворена 1978. и која је представљала један од најпознатијих објеката тога типа у Југославији, и један је од симбола Града на Врбасу.

Криви сат 
Споменик Криви сат налази се на бањалучком Тргу Крајине, и на њему су казаљке фиксно постављене на 9 сати и 11 минута, као подсјетник на 27. октобар 1969. када је Бањалуку погодио најснажнији земљотрес у њеној историји. Овом великом потресу је претходио један мањи потрес, 26. окотобра исте године, а одлуком тадашњег руководства Скупштине општине Бањалука, да дјеца не иду у школу и радници на посао, спашен је велики број људских живота, јер је сутрадан Град погодио много јачи и разорнији земљотрес. Након земљотреса донесени су строжи прописи у вези са градњом објеката у Бањој Луци.

Робна кућа „Боска” у новом руху 
Робна кућа „Боска”, отворена је 1978. и убрзо је постала кућа са великим прометом и угледом једног од најпрепознатљивијих објеката тога типа у Југославији., а током и непосредно након Грађанског рата у БиХ изгубила је стари сјај, а онда 2010. засијала је у новом руху. Конзорцијум „Зекстра-Делта” уложио је 15 милиона евра у ревитализацију овог објекта.

Галерија

Види још 
 Бања Лука
 Земљотрес у Бањалуци 1969.

Референце

Спољашње везе 
 Туризам у Бањој Луци

Саобраћај у Бањој Луци
Градски тргови